Vrou moet operasie ondergaan ná wrede Potch-aanvalNanna sterk aan in die hospitaal. Foto: Verskaf. Nanna Viviers (25), die vrou wat Saterdag in die vroeë oggendure op haar verjaardag saam met haar kêrel, Albert John (23), in hul huis in Baillie Park in Potchefstroom wreed aangeval is, sal vandeesweek ŉ operasie aan haar oog moet ondergaan. Jacques Viviers, Nanna se pa, het aan Maroela Media gesê Nanna word in ŉ private kamer in die Life Groenkloof-hospitaal in Pretoria behandel. “Haar sinusbank en wangbeen is gebreek, haar oogbank het ook gesak. Die chirurg was gister hier en ons sien hom vanoggend weer. Die swelling het ŉ bietjie gesak. Dit lyk nie of haar sig iets oorgekom het nie. Hy is vol vertroue dat sy mooi kan herstel. Die ogie is bietjie oop vandag, maar sy het baie pyn,” het Viviers gesê. Viviers vertel dat Nanna gisteraand begin nagmerries kry het en kalmeermiddels moes ontvang om tot bedaring te kom. Die twee bly maar drie weke in die huis. John, ŉ sakeman, is gisteroggend uit die Mediclinic in Potchefstroom ontslaan en kuier nou by Nanna, ŉ streeksbestuurder van King Price. Maroela Media het vroeër berig Viviers het vertel Nanna en John het gelê en slaap toe hulle omstreeks 02:30 wakker geword het van Nanna se worshondjie wat blaf. Volgens Viviers het die twee dié aand die alarm in die huis afgeskakel omdat die honde veroorsaak dat dit deur die nag afgaan. Nanna en Albert Sondag in die hospitaal. Foto: Verskaf. “Toe Nanna haar oë oopmaak, het daar ses van hulle om die bed gestaan.” Die indringers was met bobbejaanmoersleutels, pistole en messe gewapen. Drie van hulle het klapmusse opgehad, terwyl die ander drie se gesigte sigbaar was. Hulle het Afrikaans, Engels en Tswana gepraat. “Nanna vertel daar het die kenmerkende reuk van dagga om hulle gehang. Sy kon dit duidelik ruik. Albert wou net onmiddellik begin om te baklei, maar sy het hom kalm gemaak en gevra dat almal net rustig moet bly.” Die aanvallers het hulle egter nie aan Nanna se versoek gesteur nie. Die volgende oomblik, terwyl hulle nog so in die bed sit, het die moersleutel haar agter die kop getref. Viviers vertel dat die aanvallers vir Albert en Nanna erg aangerand het – só erg dat die bloedspore ná die tyd deur die hele huis sigbaar was. In ŉ stadium het die aanvallers vir Albert met sy skoenveters vasgebind en hom op die bed neergegooi. “Toe sê hulle vir hom, vanaand gaan jy kyk hoe ons jou meisie verkrag.” Die swelling aan haar oog het teen Maandagoggend klein bietjie gesak. Foto: Verskaf. Viviers sê toe Nanna dié woorde hoor, het sy besef dat sy nóú vir haar lewe moet baklei. “Sy sê sy het in daardie oomblik gedink, vanaand kom ons nie hier uit nie. Dit is nou lewe of dood. En sy het begin baklei met alles wat sy in haar het,” sê hy. In die struweling kon Nanna daarin slaag om die paniekknoppie te druk en met dié het die aanvallers op die vlug geslaan. Hulle is vort met net die paartjie se selfone en Albert se beursie. “Hulle het nie gekom om goed te steel nie,” sê Viviers. “Hulle het by ŉ klein venstertjie van die huis ingekom en is verby die televisie en ander waardevolle goed reguit kamer toe. Ses van hulle met al daardie wapens. Hulle was nie daar om te steel nie.” Kapt. Mvula Chaka, woordvoerder van die polisie, het gesê die polisie ondersoek ŉ saak van huisroof.